钦定古今图书集成/方舆汇编/职方典/第1052卷 > 《游南安明心山记》黄河清
## 钦定古今图书集成/方舆汇编/职方典/第1052卷 > 《游南安明心山记》黄河清

出县治十里许，遥见一峰，若立若卓，若文笔，若削玉，
若莲花高出水际者，明心山也。予素望而爱之，一日，
游至岩麓，道陡绝，但闻入耳声潺潺。讯舆者曰：“非泉
声乎？”岩栖信宿，觅一藤杖，令二僧随携殽醴，溯所闻
处。出岩百馀武，树林茂密，风习习，有泉自树杪鸣丛
薄间，铮铮淙淙，断续相应。侦树根出入于深潭。潭畔
“多田畦，岁饮其润。”伫立良久。又前数武，一树立道周，
若张盖。树下小池一区，周遭可丈许，上有乱石流泉，
㶁㶁嗽石齿，注于池。予席池旁流觞焉。又里许，泉自
高盖山尖飞动，蜿蜒如舞白虹。而下至山腰，一石蹲
立如青壁，泉循壁泻，如垂乳，如悬瀑，声浏浏，趋于壑，
壑趋于溪。予跨一石，平如砥，面壁而坐，观且听，听且
吟，吟且酌。酌移时，僧曰：“前一泉更清洒可爱。”留馀兴
往。移里许，远望氤氲，银汉浮闪，古木杂藤，蔓累累然。
泉流蔓中，如蛇如蚓。迤演而行，初不闻声。遇石穿罅，
始砑砑然赴于洼。洼中之石，凸者、凹者、跂者、伏者、卧
而僵者，皆成奇象。草木生泉中作四时青。掬泉咽之，
泉清入骨。酒酒酬泉，投殽核为侑。从者报日暝，予弗
知也。将登舆，见一坪，约可坐十馀人，语僧曰：“亟为予
作四泉亭。”予将记之。应曰：“诺。”